চিত্রশিল্পী এসএম সুলতানের ৯৪তম জন্মবার্ষিকী উপলক্ষে নড়াইলে নৌকাবাইচ প্রতিযোগিতা অনুষ্ঠিত হয়েছে। গতকাল বিকালে ফেরিঘাট এলাকা থেকে এসএম সুলতান সেতু পর্যন্ত প্রায় চার কিলোমিটার অংশ জুড়ে এই বাইচ হয়। প্রতিযোগিতার উদ্বোধন করেন যুব ও ক্রীড়া প্রতিমন্ত্রী বীরেন শিকদার। উপস্থিত ছিলেন জেলা পরিষদ চেয়ারম্যান সোহরাব হোসেন বিশ্বাস, পুলিশ সুপার মোহাম্মদ জসিম উদ্দিন, সুলতান ফাউন্ডেশনের সদস্য সচিব আশিকুর রহমান মিকু প্রমুখ। নৌকাবাইচকে কেন্দ্র করে চিত্রা নদীর দু’পাড়ে দর্শকরা আনন্দ-উৎসবে মেতে ওঠেন। বাইচে নারীদের চারটি এবং পুরুষদের ১৮টি নৌকা অংশগ্রহণ করে। এ উপলক্ষে সকাল থেকেই বিভিন্ন পেশার মানুষ নদীর দুই পাড়ে ভিড় করেন। নদীর পাড়ে, বাঁধাঘাটে এবং বিভিন্ন স্থানে মিষ্টিসহ বিভিন্ন পণ্যের পসরা বসে। প্রতিযোগিতা শেষে বিজয়ীদের পুরস্কার দেয়া হয়।